Euroopan unionin vuosina 2007–2013 tekemät investoinnit loivat Suomeen lähes 37 000 uutta työpaikkaa. EU-komission tänään julkaiseman riippumattoman arvion mukaan EU-investoinneilla synnytettiin koko talousalueelle yhteensä miljoona työpaikkaa.

Suomeen tehdyt investoinnit kohdistuivat pääasiassa pienten ja keskisuurten yritysten tukemiseen ja niiden tuottavuuden parantamiseen, tutkimukseen ja innovointiin sekä ympäristönsuojeluun ja energiahuoltoon. Merkittävimmän summan Suomi sai Euroopan aluekehitysrahastosta, joka investoi Suomeen kuuden vuoden aikana noin 977 miljoonaa euroa.

EU-investointien osuus kaikista vuosina 2007–2013 tehdyistä julkisista pääomainvestoinneista oli noin 1,7 prosenttia. Ruotsissa vastaava osuus oli 0,8 prosenttia ja Tanskassa sekä Alankomaissa 0,4 prosenttia.

Ulkopuolisten asiantuntijoiden mukaan koheesiopolitiikan alaisista rahastoista tehdyillä investoinneille onnistuttiin työpaikkojen luomisen lisäksi tasaamaan alueellisia eroja ja kasvattamaan bruttokansantuotetta. Jokaiseen uuteen työpaikkaan sijoitetun euron kerrotaan nostavan bkt:ta 2,74 eurolla vuoteen 2023 mennessä.

EU:n koheesiopolitiikan piiriin kuuluvia rahastoja ovat aluekehitysrahaston EAKR:n lisäksi Euroopan sosiaalirahasto ESR, Euroopan maaseudun kehittämisen maatalousrahasto, Euroopan meri- ja kalatalousrahasto EMKR ja Koheesiorahasto. Suomi sai rahoitusta kaikista paitsi koheesiorahastosta.